b'\n_START_ARTICLE_\nElektrisk telegraf\n_START_SECTION_\nS\xc3\xa5dan virker den elektriske telegraf\n_START_PARAGRAPH_\nF\xc3\xa6lles for de forskellige typer elektriske telegrafer er, at "senderen" i systemet er en str\xc3\xb8mkilde (i begyndelsen fra et batteri) og en kontakt: N\xc3\xa5r kontakten sluttes, sendes en elektrisk str\xc3\xb8m fra batteriet, af sted gennem en telegrafledning, der forbinder afsender og modtager. I de tidligste systemer blev signalet registreret hos modtageren ved at den elektriske str\xc3\xb8m blev sendt igennem en elektrisk spole, hvis magnetfelt p\xc3\xa5virkede n\xc3\xa5len. I senere systemer styrede spolens magnetfelt en pen, der skrev impulsen p\xc3\xa5 en papirstrommel, men det varede ikke l\xc3\xa6nge f\xc3\xb8r operat\xc3\xb8rerne udviklede et "geh\xc3\xb8r" for signalerne, s\xc3\xa5 de ud fra kliklydene fra modtagerapparatet kunne afkode budskabet. Derfor gik man over til at g\xc3\xb8re signalet h\xc3\xb8rbart, og lade operat\xc3\xb8rerne i modtagestationen skrive meddelelsen ud efterh\xc3\xa5nden som de h\xc3\xb8rte signalerne.\n_START_SECTION_\nHistorie\n_START_PARAGRAPH_\nDen allerf\xc3\xb8rste prototype p\xc3\xa5 en elektrisk telegraf med kompasn\xc3\xa5l blev opfundet i 1832 af Baron Paul Schilling. I 1837 tog Sir Charles Wheatstone og William Fothergill Cooke et nogenlunde tilsvarende system i brug i London, og samme \xc3\xa5r udtog Samuel Morse patent p\xc3\xa5 sit system i USA \xe2\x80\x93 det morsealfabet, der h\xc3\xb8rer til hans system, er i brug den dag i dag._NEWLINE_Indenfor 30 \xc3\xa5r efter opfindelsen var Jorden spundet ind i et netv\xc3\xa6rk af telegrafledninger, som gjorde det muligt at sende meddelelser fra det ene kontinent til det andet, hurtigt, billigt og p\xc3\xa5lideligt; Den elektriske telegraf medf\xc3\xb8rte et investeringsboom, der minder om 1990\'ernes dot com-b\xc3\xb8lge. Og ved indgangen til det 20. \xc3\xa5rhundrede gjorde en ny teknologi, radioen, telegrafledningen mellem afsender og modtager overfl\xc3\xb8dig.'